ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1947/98

υποβολή: Mihail Papayannakis (GUE/NGL) προς την Επιτροπή

(18 Ιουνίου 1998)

Θέμα: Θαλάσσιο Πάρκο Ζακύνθου

Η δημιουργία του Εθνικού Θαλάσσιου Πάρκου Ζακύνθου αποτελεί ένα σημαντικότατο περιβαλλοντικό έργο και σχετίζεται με την προστασία ενός σπάνιου ζωϊκού είδους, τη θαλάσσια χελώνα Caretta Caretta. Οι ελληνικές αρχές έχουν υποσχεθεί από το 1991 την ίδρυση του πάρκου και έως σήμερα δεν έχει υπογραφεί το σχετικό Προεδρικό Διάταγμα.

Η καθυστέρηση αυτή μπορεί να αποβεί καταστροφική για την Caretta Caretta γιατί οι ακτές στις οποίες αναπαράγεται περιορίζονται εξαιτίας της αυθαίρετης τουριστικής ανάπτυξης, της παράνομης αλιείας, της ρύπανσης από λύματα, της παράνομης κυκλοφορίας ταχύπλοων σκαφών και άλλων ανθρωπίνων δραστηριοτήτων.

Επειδή η θαλάσσια χελώνα προστατεύεται από το διεθνές και το κοινοτικό δίκαιο τα οποία και τα δύο παραβιάζει η Ελλάδα και πιο συγκεκριμένα τη Συνθήκη της Βέρνης (προστασία των απειλούμενων ειδών και βιοτόπων) και την οδηγία 92/43/ΕΟΚ(1) (η Caretta Caretta είναι προστατευόμενο είδος σύμφωνα με τα παραρτήματα II και IV της οδηγίας), ερωτάται η Επιτροπή τι μέτρα σκοπεύει να λάβει για να ολοκληρωθεί το θαλάσσιο αυτό πάρκο δεδομένου ότι έχουν δοθεί γι' αυτό το έργο 5,5 εκατομμύρια Ecu από τα κοινοτικά κονδύλια.

Απάντηση της κ.Bjerregaard εξ ονόματος της Επιτροπής

(22 Ιουλίου 1998)

Η Επιτροπή παρακολουθεί προσεκτικά την εξέλιξη της διαδικασίας έγκρισης του προεδρικού διατάγματος για τη δημιουργία εθνικού θαλασσίου πάρκου στη Ζάκυνθο. Στο πλαίσο αυτό, η Επιτροπή εξέτασε το σχέδιο διατάγμος, που κοινοποιήθηκε από τις ελληνικές αρχές τον Ιούλιο του 1997. Η έγκριση του τελικού κειμένου προβλεπόταν για τα τέλη Μαρτίου 1998. Εντούτοις, η Επιτροπή, προβληματιζόμενη από την καθυστέρηση της δημιουργίας του θαλασσίου πάρκου, προτίθεται να απευθυνθεί εκ νέου στις ελληνικές αρχές προκειμένου να επισύρει την προσοχή τους στον επείγοντα χαρακτήρα της δημιουργίας κατάλληλης δομής προστασίας για τη ζώνη αυτή.

Εξάλλου, η Επιτροπή επαγρυπνεί και όσον αφορά τα υπόλοιπα πρακτικά μέτρα που έχουν ληφθεί για τηνπροστασια των περιοχών αναπαραγωγής της θαλάσσιας χελώνας caretta caretta στον κόλπο του Λαγανά. Στο πλαίσο αυτό έχει προγραμματισθεί επιτόπια αξιολόγηση για τον Ιούλιο του1998. Βάσει των νέων στοιχείων που θα συγκεντρωθούν κατά τη συγκεκριμένη επίσκεψη, η Επιτροπή θα διευκρινίσει τη συνέχεια που θα πρέπει να δοθεί στην εν λόγω υπόθεση προκειμένου να εξασφαλισθεί η ουσιαστική προστασία αυτού του είδους στη Ζάκυνθο.

(1) ΕΕ C 206, 22.7.1992, σελ. 7.
ΓΡΑΠΤΗ ΕΡΩΤΗΣΗ P-1097/98

υποβολή: Marianne Thyssen (PPE) προς την Επιτροπή

(30 Μαρτίου 1998)

Θέμα: Διακρίσεις σε διμερείς φορολογικές συμβάσεις

Οι συνέπειες της διμερούς φορολογικής συμβάσεως που υπογράφηκε ανάμεσα στην Ολλανδία και το Βέλγιο στις 16ης Αυγούστου 1971 είναι, μεταξύ άλλων, ότι ένας Ολλανδός και ένας Βέλγος που κατοικούν και οι δύο στο Βέλγιο, στον ίδιο δήμο, και εργάζονται στην Ολλανδία, στην ίδια ολλανδική επιχείρηση, φορολογούνται διαφορετικά.Ο Βέλγος καταβάλλει φόρους στο Βέλγιο και ο Ολλανδός στην Ολλανδία, σύμφωνα με τους κανόνες καθ' ενός από τα δύο φορολογικά συτήματα.

Δεν φρονεί η Επιτροπή ότι η διαφορά αυτή αντιβαίνει προς την αρχή της κατάργησης κάθε διακρίσεως λόγω ιθαγένειας, όπως προκύπτει από το άρθρο 6 και από το άρθρο 48 παρ. 2 της Συνθήκης περί ιδρύσεως της Ευρωπαϊκής Κοινότητας;

Απάντηση του κ.Monti εξ ονόματος της Επιτροπής

(2 Ιουνίου 1998)

Το Αξιότιμο Μέλος του Κοινοβουλίου αναφέρει ότι οι Ολλανδοί και Βέλγοι εργαζόμενοι, οι οποίοι κατοικούν στο Βέλγιο και εργάζονται στην Ολλανδία, φορολογούνται διαφορετικά. Οι Βέλγοι εργαζόμενοι φορολογούνται με βάση τον φόρο εισοδήματος στο Βέλγιο και οι Ολλανδοί εργαζόμενοι με βάση τον φόρο εισοδήματος στην Ολλανδία.

Η Επιτροπή παρατηρεί ότι, σύμφωνα με τις πληροφορίες της, οι διατάξεις της φορολογικής σύμβασης ανάμεσα στο Βέλγιο και την Ολλανδία που αφορά την φορολογία των εργαζομένων (άρθρο 15) δεν κάνουν διακρίσεις με βάση την υπηκοότητα. Πράγματι, οι μεθοριακοί εργαζόμενοι, κατέφαρμογή αυτής της διάταξης, φορολογούνται ανεξάρτητα από την υπηκοότητά τους, στο κράτος διαμονής και οι υπόλοιποι εργαζόμενοι στο κράτος όπου εργάζονται.

Διαφοροποίηση του κράτους φορολόγησης υπάρχει μόνο για τον δημόσιο τομέα (άρθρο 19). Σύμφωνα με την διάταξη αυτή, πράγματι οι Ολλανδοί που εργάζονται στη δημόσια διοίκηση στην Ολλανδία, διαμένοντας στο Βέλγιο, φορολογούνται στην Ολλανδία, ενώ ένας μεθοριακός Βέλγος εργαζόμενος, ο οποίος βρίσκεται κάτω από τις ίδιες συνθήκες, φορολογείται στο Βέλγιο (υπό τον όρο ότι δεν έχει διπλή βελγική-ολλανδική υπηκοότητα).

Η Επιτροπή εκτιμά ότι στην παρούσα κατάσταση του κοινοτικού δικαίου, η διαφοροποίηση αυτή για τη δημόσια διοίκηση δεν αποτελεί παραβίαση του κοινοτικού δικαίου.
ΓΡΑΠΤΗ ΕΡΩΤΗΣΗ E-0143/98

υποβολή: Alexandros Alavanos (GUE/NGL) προς την Επιτροπή

(2 Φεβρουαρίου 1998)

Θέμα: Η δολοφονία του Κυπρίου Σολωμού Σολωμού

Ο Κενάν Ακίν πρώην στέλεχος της αυτοαποκαλούμενης "κυβέρνησης" του ψευδοκράτους της Βόρειας Κύπρου καθώς και άλλα πρόσωπα κατηγορούνται απ' τις Κυπριακές Αρχές ότι ενέχονται στη δολοφονία του Ελληνοκύπριου Σολωμού Σολωμού και για άλλες αξιόπινες πράξεις. Για τους λόγους αυτούς η INTERPOL ήδη ενεργεί τις σχετικές αναζητήσεις.

Ερωτάται η Επιτροπή: Το σύστημα δεδομένων Σένγκεν είναι ενημερωμένο για τα πρόσωπα αυτά; Στην περίπτωση που κάποιο απ' τα παραπάνω πρόσωπα ζητήσει βίζα για την Ε.Ε. ποιές είναι οι συνήθεις ενέργειες;

Απάντηση του κ.Monti εξ ονόματος της Επιτροπής

(6 Μαΐου 1998)

Η Επιτροπή δεν έχει αρμοδιότητα για την εξέταση του εν λόγω θέματος. Πράγματι, η Επιτροπή δεν δικαιούται να έχει πρόσβαση στους φακέλους που περιλαμβάνονται στο σύστημα πληροφοριών Schengen ώστε να ελέγξει εάν ορισμένα πρόσωπα είναι σεσημασμένα. Σύμφωνα με τις διατάξεις της σύμβασης Schengen, μόνον το ενδιαφερόμενο πρόσωπο δικαιούται να έχει πρόσβαση στα δεδομένα που το αφορούν.

Οι σημάνσεις για σκοπούς μη εισόδου πραγματοποιούνται από το αρμόδιο κράτος ή τα αρμόδια κράτη μέλη κατόπιν αιτήσεως της δικαστικής ή διοικητικής αρχής, σύμφωνα με την εθνική νομοθεσία στον τομέα αυτό.
ΓΡΑΠΤΗ ΕΡΩΤΗΣΗ E-1417/98

υποβολή: Gianni Tamino (V) προς την Επιτροπή

(11 Μαΐου 1998)

Θέμα: Ασυμβίβαστο του νόμου 30/97 περί κυνηγετικής περιόδου στην περιφέρεια Emilia- Romagna με τους κοινοτικούς κανόνες

Το Περιφερειακό Συμβούλιο της Emilia-Romagna (Ιταλία) ενέκρινε στις 31 του περασμένου Μάρτη τη νέα κυνηγετική περίοδο βάσει του περιφερειακού νόμου αριθ. 30/97, που προβλέπει μεταξύ άλλων, κατά την ερχόμενη περίοδο 20 Σεπτεμβρίου 1998 έως 31 Ιανουαρίου 1999 τη δυνατότητα θήρας προστατευόμενων ειδών όπως σπουργίτια (μέχρι τις 31 Δεκεμβρίου) και ψαρόνια.

Η περιφερειακή αυτή ρύθμιση τηρεί τις ευρωπαϊκές οδηγίες περί προστασίας των αγρίων και θηρευσίμων ειδών, και ειδικότερα την οδηγία 92/43/ΕΟΚ;(1)

Στην αντίθετη περίπτωση δεν νομίζει η Επιτροπή ότι οφείλει να κινήσει τη διαδικασία για παράβαση;

Απάντηση της καςBjerregaard εξ ονόματος της Επιτροπής

(9 Ιουνίου 1998)

Διαδικασία για παράβαση έχει ήδη κινηθεί κατά της Ιταλίας όσον αφορά την μεταφορά στην εθνική νομοθεσία της παρέκκλισης που προβλέπεται στο άρθρο 9 της οδηγίας 79/409/ΕΟΚ σχετικά με τη διατήρηση των αγρίων πτηνών(2). Δεν εφαρμόζεται εν προκειμένω η οδηγία 92/43/ΕΟΚ σχετικά με τη διατήρηση των φυσικών οικοτόπων καθώς και της άγριας πανίδας και χλωρίδας.

Δεδομένου ότι η Επιτροπή προτίθεται να εξασφαλίσει την συμμόρφωση της νομοθεσίας των κρατών μελών με την Κοινοτική νομοθεσία σε όλα τα επίπεδα, η διαδικασία για παράβαση περιλαμβάνει επίσης την πτυχή της αρμοδιότητας των διοικητικών αρχών των περιφερειών να εφαρμόζουν την κοινοτική νομοθεσία στην Ιταλία καθώς και την υποχρέωσή τους να συμμορφώνονται προς αυτήν. Η Επιτροπή παρακαλεί το Αξιότιμο Μέλος να της διαβιβάσει το κείμενο που ενέκρινε η περιφερειακή κυβέρνηση της Emilia Romagna στο οποίο αναφέρεται. Σε κάθε περίπτωση η Επιτροπή θα ζητήσει πληροφορίες επί του θέματος από τις ιταλικές διοικητικές αρχές.

Ωστόσο, η Επιτροπή εφιστά την προσοχή του Αξιότιμου Μέλους στο γεγονός ότι με βάση τις αυστηρές προϋποθέσεις και τα όρια που καθορίζονται στο άρθρο 9 της οδηγίας 79/409/ΕΟΚ, η θήρα των ειδών που προστατεύονται από την οδηγία είναι δυνατόν να επιτραπεί νομίμως σε περιφερειακό επίπεδο.

(1) ΕΕ L 206, 22.7.1992, σελ. 7.

(2) ΕΕ L 103, 25.4.1979.
ΓΡΑΠΤΗ ΕΡΩΤΗΣΗ E-0738/98

υποβολή: Irene Soltwedel-Schäfer (V) προς την Επιτροπή

(18 Μαρτίου 1998)

Θέμα: Επιπτώσεις από τη δρομολόγηση της διαδικασίας κατά της ενιαίας τιμής βιβλίου στη Γερμανία και την Αυστρία

Την Τετάρτη 14 Ιανουαρίου 1998, η Ευρωπαϊκή Επιτροπή άσκησε προσφυγή για την ενιαία τιμή του βιβλίου στη Γερμανία και την Αυστρία.

1. Ποιές επιπτώσεις και συνέπειες αναμένει η Επιτροπή σε ό,τι αφορά την ποικιλία παραγωγής και την διανομή σε περίπτωση άρσης της ενιαίας τιμής βιβλίου στην Γερμανία και την Αυστρία;

2. Με βάση ποιά στοιχεία ή έρευνες θα συλλεγούν οι πληροφορίες για την απάντηση του ερωτήματος 1 ;

Απάντηση του κ.Van Miert εξ ονόματος της Επιτροπής

(7 Μαΐου 1998)

1. Η Επιτροπή κίνησε επίσημη διαδικασία για την υπόθεση σχετικά με το σύστημα προκαθορισμένων τιμών μεταπώλησης βιβλίων που επιβάλλεται στη Γερμανία και την Αυστρία, δεδομένου ότι ο πλήρης αποκλεισμός του ανταγωνισμού των τιμών μεταξύ των βιβλιοπωλων για ένα συγκεκριμένο βιβλίο συνιστά περιορισμό του ανταγωνισμού. Το σύστημα αυτό μπορεί να επιτραπεί μόνο εφόσον οι κοινοποιούντες εκδότες αποδείξουν ότι πληρούνται όλες οι προϋποθέσεις που απαριθμούνται στο άρθρο 85, παράγραφος 3 της συνθήκης. Ωστόσο, μέχρι σήμερα δεν έχουν προσκομιστεί οι απαιτούμενες αποδείξεις.

Μια σύγκριση μεταξύ των κρατών μελών στα οποία εφαρμόζεται το σύστημα προκαθορισμένων τιμών μεταπώλησης βιβλίων, αφενός, και των κρατών μελών στα οποία καταργήθηκε ή δεν εφαρμόστηκε ποτέ το εν λόγω σύστημα, αφετέρου, δεν αποτελεί αναγκαστικά απόδειξη. Σε ορισμένα κράτη μέλη όπου δεν υπάρχει το σύστημα προκαθορισμένων τιμών μεταπώλησης βιβλίων, ο αριθμός των εκδόσεων για ίδιο περίπου αριθμό πληθυσμού, είναι σαφώς μεγαλύτερος από ό,τι σε άλλα κράτη μέλη στα οποία εφαρμόζεται το σύστημα αυτό. Στις χώρες όπου το σύστημα προκαθορισμένων τιμών μεταπώλησης βιβλίων καταργήθηκε, ο αριθμός των εκδόσεων κατά κανόνα αυξήθηκε, όπως για παράδειγμα στη Σουηδία.

Εξάλλου, είναι πολύ δύσκολο να αποδειχθεί ότι το σύστημα προκαθορισμένων τιμών μεταπώλησης βιβλίων μπορεί να αναχαιτήσει ορισμένες τάσεις που ενδέχεται να παρατηρηθούν στον τομέα της διανομής, όπως η γενικευμένη τάση δημιουργίας "κλαμπς" βιβλίου και η μεγάλη διανομή. Στη Γαλλία, για παράδειγμα, κράτος μέλος στο οποίο υπάρχει το σύστημα προκαθορισμένων τιμών μεταπώλησης βιβλίων, τα σούπερ μάρκετ κατέχουν ήδη μερίδιο αγοράς 25 %, ενώ το μερίδιο αγοράς των ανεξάρτητων βιβλιοπωλείων δεν υπερβαίνει το 33 % (το 1980, κατείχαν ακόμη 50 %). Στο Ηνωμένο Βασίλειο, τα τέσσερα μεγάλα "κλαμπς" βιβλίου κατείχαν ήδη πριν από την κατάργηση του συστήματος προκαθορισμένων τιμών μεταπώλησης βιβλίων, μερίδιο αγοράς 50 %. Στην Αυστρία, το "κλαμπ" βιβλίου Libro δημιούργησε εντός ολίγων ετών, παρά την ύπαρξη συστήματος προκαθορισμένων τιμών μεταπώλησης βιβλίων, και εις βάρος των μικρών ανεξάρτητων βιβλιοπωλων, ένα δίκτυο με πάνω από 220 σημεία πώλησης.

2. Στην προσωρινή της εκτίμηση, όπως διατυπώνεται στην κοινοποίηση των αιτιάσεων, η Επιτροπή βασίστηκε σε πολλές αναλύσεις και γεγονότα, είτε πρόκειται για αριθμητικά στοιχεία στα οποία έχει πρόσβαση το κοινό, είτε για μελέτες που παρουσίασαν τα μέρη στη διαδικασία ή ακόμη για μελέτες που διέθετε η ίδια η Επιτροπή.
ΓΡΑΠΤΗ ΕΡΩΤΗΣΗ E-1162/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(29 Απριλίου 1998)

Θέμα: Πιλοτικά προγράμματα για νέους τρόπους οικονομικής και κοινωνικής ανάπτυξης

Η Ευρωπαϊκή Επιτροπή διέθεσε ποσό ύψους 103 εκατ. Ecu για τη χρηματοδότηση 106 πιλοτικών προγραμμάτων που έχουν ως στόχο τη διερεύνηση νέων τρόπων κοινωνικοοικονομικής ανάπτυξης στις πόλεις και τις περιοχές της Ευρωπαϊκής Ένωσης, θεωρώντας ότι με τον τρόπο αυτό προωθεί την εμφάνιση νέων μέσων για τη δημιουργία θέσεων εργασίας. Στο πλαίσιο των πιλοτικών αυτών προγραμμάτων προβλέπονται δράσεις που προορίζονται για νέες μορφές απασχόλησης, για περιφερειακή συνεργασία και πολιτιστικά θέματα, προβολή και καινοτομία, περιφερειακές πρωτοβουλίες που σχετίζονται με την κοινωνία των πληροφοριών και νεωτεριστικές παρεμβάσεις για την ανάπτυξη των αστικών κέντρων

Μπορεί η Επιτροπή να πει εάν μεταξύ των επιλεγέντων προγραμμάτων υπάρχουν ορισμένα που προορίζονται για την Ιταλία διευκρινίζοντας επίσης τα χαρακτηριστικά τους γνωρίσματα;

Απάντηση της κ.Wulf-Mathies εξ ονόματος της Επιτροπής

(28 Μαΐου 1998)

Σύμφωνα με το άρθρο 10 του κανονισμού για το Ευρωπαϊκό Ταμείο Περιφερειακής Ανάπτυξης (ΕΤΠΑ)(1), κατά τη διάρκεια της τρέχουσας περιόδου χρηματοδότησης και ως το 1999, πρόκειται να χρηματοδοτηθούν 25 προγράμματα στην Ιταλία. Στα εν λόγω προγράμματα θα διατεθούν 27,5 εκ. ECU με συνολικό ύψος δαπανών 50 εκ. ECU. Ο κατάλογος των προγραμμάτων διαβιβάζεται απευθείας στα αξιότιμα μέλη του Κοινοβουλίου καθώς και στην Γενική Γραμματεία του Κοινοβουλίου.

(1) ΕΕ L 193, 31.7.1993.
ΓΡΑΠΤΗ ΕΡΩΤΗΣΗ E-1225/98

υποβολή: Roberta Angelilli (NI) προς την Επιτροπή

(29 Απριλίου 1998)

Θέμα: Ενημέρωση σχετικά με την εναπόθεση τοξικών αποβλήτων Zucchet

Έχοντας υπόψη προηγούμενες ερωτήσεις σχετικά με την ανεύρεση τοξικών αποβλήτων κοντά στη βιομηχανική εγκατάσταση Zucchet στη Ρώμη (Ε-1409/97(1), Ε-3006/97(2), Ε-1410/97(3)) καθώς και την ιταλική νομοθεσία περί αποβλήτων την οποία η Επιτροπή έχει ήδη χαρακτηρίσει ως όχι απολύτως σύμφωνη με τις σχετικές κοινοτικές οδηγίες (απάντηση στις ερωτήσεις μου Ε-2350/97(4) και Ε-3412/97(5)), ερωτάται η Επιτροπή:

1. εάν συνέλεξε εντωμεταξύ πληροφορίες από τις ιταλικές αρχές σχετικά με τη διαδικασία εξυγίανσης της περιοχής και αν εξακρίβωσε ότι πράγματι υλοποιήθηκε η εν λόγω εξυγίανση;

2. εάν, υπό το πρίσμα των ερωτήσεών μου σχετικά με το θέμα αυτό, προέβη σε έλεγχο της διαδικασίας ανάθεσης της καταστροφής αποβλήτων στην περιοχή;

3. εάν σκοπεύει να κινήσει κατά της Ιταλίας τη διαδικασία για παράβαση λόγω μη συμμόρφωσης της εθνικής νομοθεσίας της στις οδηγίες 75/442/ΕΟΚ(6) και 91/156/ΕΟΚ(7).

(1) ΕΕ C 373, 9.12.1997, σελ. 120.

(2) ΕΕ C 134, 30.4.1998, 55.

(3) ΕΕ C 373, 9.12.1997, σελ. 120.

(4) ΕΕ C 117, 16.4.1998, 12.

(5) ΕΕ C 158, 25.5.1998, 106.

(6) ΕΕ L 194, 25.7.1975, σελ. 39.

(7) ΕΕ L 78, 26.3.1991, σελ. 32.

Κοινή απάντηση

του καςBjerregaard εξ ονόματος της Επιτροπής

στις γραπτές ερωτήσεις E-0783/98 και E-1225/98

(17 Ιουνίου 1998)

Όπως αναφέρεται στην απάντηση στην γραπτή ερώτηση αριθ. Ε-3006/97(1) του Αξιότιμου Μέλους του Κοινοβουλίου, απεστάλη επιστολή στις ιταλικές αρχές αναφορικά με το πρόβλημα που έθεσε το Αξιότιμο Μέλος του Κοινοβουλίου, ενώ η Επιτροπή παρέλαβε επίσης απάντηση των ιταλικών αρχών.

Βάσει της ιταλικής απάντησης και στη συνέχεια νέων πληροφοριών που υπέβαλε το Αξιότιμο Μέλος του Κοινοβουλίου, η Επιτροπή μπορεί να συμπεράνει ότι το θέμα που τέθηκε δεν μπορεί να θεωρηθεί αποσαφηνισμένο. Η Επιτροπή θα προβεί στις απαραίτητες ενέργειες ώστε να διασφαλιστεί η τήρηση της κοινοτικής νομοθεσίας.

Όταν, κατά τη γνώμη της Επιτροπής, ένα κράτος μέλος θεωρείται ότι δεν εφαρμόζει ορθά την κοινοτική νομοθεσία, μπορεί να γίνει έναρξη διαδικασίας επί παραβάσει εναντίον του εν λόγω κράτους μέλους, σύμφωνα με το άρθρο 169 της συνθήκης ΕΚ.

Βάσει των πληροφοριών που παρελήφθησαν η Επιτροπή δεν είναι σε θέση να προβεί σε συγκεκριμένη εκτίμηση της περίπτωσης. Εν γένει, ωστόσο, η παρουσία συγκεντρώσεων εγκαταλειμμένων επικίνδυνων αποβλήτων, πέραν του ότι είναι σε αντίθεση προς την εθνική και την κοινοτική νομοθεσία, πρέπει να θεωρηθεί ότι έχει δυνητικά σημαντικό περιβαλλοντικό αντίκτυπο. Η Επιτροπή συμφωνεί ότι είναι απαραίτητη η πρόληψη αναλόγων εξελίξεων και αναγνωρίζει ότι στις περιπτώσεις αυτές πρέπει να πραγματοποιείται αμέσως αποτελεσματική παρέμβαση, ώστε να αποφεύγονται κακές και, ενίοτε, μη αντιστρέψιμες συνέπειες.

Οι πληροφορίες που διέθεσε το Αξιότιμο Μέλος του Κοινοβουλίου όσον αφορά τη διαδικασία δημόσιας σύμβασης είναι ανεπαρκείς ώστε να μπορεί η Επιτροπή να λάβει θέση.

(1) ΕΕ C 134, 30.4.1998.
ΓΡΑΠΤΗ ΕΡΩΤΗΣΗ E-0692/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(10 Μαρτίου 1998)

Θέμα: Altener II

Αναφορικά με την "πρόταση απόφασης του Συμβουλίου σχετικά με πολυετές πρόγραμμα προώθησης των ανανεωσίμων πηγών ενεργείας στην Κοινότητα - Altener II" (COM(97)87 τελικό - 97/0106 SYN)(1), ζητείται αύξηση του ποσοστού χρηματοδότησης του προγράμματος Altener II για τους στόχους αυτούς και τονίζεται ότι η εκπόνηση πανευρωπαϊκών κανόνων αποτελεί πολύ σημαντικό τμήμα της προώθησης των ανανεωσίμων πηγών ενεργείας.

Απάντηση του κ.Παπουτσή εξ ονόματος της Επιτροπής

(5 Μαΐου 1998)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι, στο πλαίσιο των δημοσιονομικών προοπτικών μέχρι το 1999, το κονδύλιο για τα δύο πρώτα έτη του προγράμματος Altener ανερχόταν σε 30 εκατομ. ECU, εκ των οποίων 14,4 εκατομ. ECU για το 1998 και 15,6 εκατομ. ECU για το 1999. Πράγματι, παρά το γεγονός ότι η αρμόδια επί του προϋπολογισμού αρχή δεν προέβλεψε παρά 11 εκατομ. ECU στον προϋπολογισμό του 1998, η Επιτροπή, στην πρότασή της για πολυετές πρόγραμμα-πλαίσιο για τις δράσεις στον τομέα της Ενέργειας(2), προέκρινε τα ίδια ποσά για τις ανανεώσιμες πηγές ενέργειας (Altener) όσον αφορά τις δύο πρώτες χρήσεις 1998/1999. Οι συνολικές πιστώσεις για τη δράση αυτή, στο διάστημα 1998-2002, ανέρχονται σε 81,1 εκατομ. ECU.

Η Επιτροπή είναι της γνώμης ότι η κατάρτιση πανευρωπαϊκών προτύπων συνιστά μία σημαντική πτυχή της προαγωγής των ανανεώσιμων ενεργειών. Προς τον σκοπό αυτόν, προβλέπεται συγκεκριμένη δράση στο πλαίσιο του Altener II, ούτως ώστε να συνεχιστεί η δράση που άρχισε με το Altener I. Στο πλαίσιο του προγράμματος αυτού, καταρτίζονται τέσσερα πρότυπα (ηλιακή/θερμική, φωτοβολταϊκή, αιολική ενέργεια και βιοντήζελ) από την Ευρωπαϊκή Επιτροπή Τυποποίησης (CEN) καθώς και από την Ευρωπαϊκή Επιτροπή Ηλεκτροτεχνικής Τυποποίησης (CENELEC).

(1) ΕΕ C 192, 24.6.1997, σελ. 16.

(2) Εγγρ. COM(97)550 τελικό.
ΓΡΑΠΤΗ ΕΡΩΤΗΣΗ E-0892/98

υποβολή: Daniela Raschhofer (NI) προς την Επιτροπή

(26 Μαρτίου 1998)

Θέμα: Πιστώσεις βοήθειας για την Βοσνία

Η ειδική αντιπροσωπεία του Ευρωπαϊκού Κοινοβουλίου με επικεφαλής τον Tom Spencer, αποκάλυψε, ότι η Επιτροπή λειτουργεί τελείως αναποτελεσματικά και ασυντόνιστα κατά την χορήγηση των πιστώσεων βοήθειας ύψους 408 εκατομμύριων Ecu για την ανοικοδόμηση στη Βοσνία. Κατά λέξη, ο επικεφαλής της αντιπροσωπείας αναφέρεται σε ένα "γραφειοκρατικά ακατάλληλο και αναποτελεσματικό τρόπο ενέργειας της ΕΕ".

1. Γιατί χρηματοδοτήθηκαν τα μέτρα βοήθειας στο πλαίσιο ενός σχεδίου του PHARE;

2. Ποιά δομή έχει το προσωπικό της αντιπροσωπείας της ΕΕ στο Σαράγεβο;

3. Ποιά συγκεκριμένα μέτρα θα λάβει η Επιτροπή, προκειμένου να άρει τις προφανείς δυσλειτουργίες της συνεργασίας;

4. Τι θα γίνει με τα 40 εκατ. Ecu των οποίων δεν κατέστη δυνατή η διάθεση κατά το 1997;

5. Με ποιά μορφή και πώς θα αντιδράσει η Επιτροπή στη σύσταση της ειδικής αντιπροσωπείας;

Απάντηση του κ.Van den Broek εξ ονόματος της Επιτροπής

(11 Μαΐου 1998)

1. Για να καλυφθούν σύντομα οι επείγουσες ανάγκες στη Βοσνία-Ερζεγοβίνη μετά τη σύναψη των συμφωνιών ειρήνης, οι μόνοι άμεσα διαθέσιμοι πόροι χρηματοδότησης ήταν αυτοί του προγράμματος PHARE. Αργότερα κατά τη διάρκεια του 1996, το Κοινοβούλιο έλαβε την πρόνοια να ψηφίσει συμπληρωματικούς πόρους για την ανοικοδόμηση, των οποίων ο βασικός κανονισμός εκδόθηκε μόλις τον Ιούλιο του 1996.

2. Η κατάρτιση του οργανογράμματος της αντιπροσωπίας της Επιτροπής στη Βοσνία-Ερζεγοβίνη, καθώς και η ενίσχυσή της, είναι εν εξελίξει. Μέχρι το καλοκαίρι η αντιπροσωπία θα αποτελείται από 21 υπαλλήλους κατηγορίας Α, 5 Β και 10 Γ και θα είναι πλήρως λειτουργική.

3. Ο νέος προϊστάμενος της αντιπροσωπίας θα διαθέτει ευρεία εντολή λήψεως αποφάσεων και συντονισμού, ώστε να είναι σε θέση να ενεργεί γρήγορα εντός του διεθνούς πλαισίου στην περιοχή.

4. Το ποσό των περίπου 40 εκατ. ECU, που η χορήγησή του είχε ανασταλεί το 1997 λόγω της ιδιάζουσας πολιτικής κατάστασης στη "Republika Srpska", έχει κατά μεγάλο μέρος αποδεσμευθεί μετά την ανάληψη των καθηκόντων της νέας κυβέρνησης Dodik. Η διάθεση αυτών των χρηματοδοτικών πόρων επιταχύνθηκε.

5. Η Επιτροπή έλαβε με κάθε επιμέλεια υπόψη τις προτάσεις της αντιπροσωπίας του Κοινοβουλίου που μετέβη επιτόπου, θέτοντας σε εφαρμογή αναγκαίες ρυθμιστικές βελτιώσεις, προκειμένου να ανταποκριθεί στην ιδιάζουσα κατάσταση που επικρατεί στη Βοσνία-Ερζεγοβίνη τόσο σε επίπεδο διαδικασιών, οι οποίες κατέστησαν ταχύτερες και πιο ευέλικτες, όσο και σε επίπεδο απευθείας επαφών με τις περιφερειακές και δημοτικές αρχές, αποκεντρώνοντας τη διαχείριση του μεγαλύτερου μέρους του προγράμματός της, με την ανάθεσή της στην αντιπροσωπία της Επιτροπής στο Σεράγεβο, ενισχύοντας την εντολή του επικεφαλής της αντιπροσωπίας και αυξάνοντας το προσωπικό της.
ΓΡΑΠΤΗ ΕΡΩΤΗΣΗ E-0688/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(10 Μαρτίου 1998)

Θέμα: Διεθνείς μεταφορές επιβατών - κανονισμός 684/92 του Συμβουλίου της 16.3.1992

Γνωρίζει η Επιτροπή ότι χάρις στην αντίφαση που υπάρχει μεταξύ του άρθρου 4, σημείο 2 και του άρθρου 2 σημείο 1.3 του κανονισμού 684/92(1) καθιερώθηκαν διαχειρίσεις ειδικών τακτικών γραμμών που καλύπτονται από σύμβαση οι οποίες προσελκύουν την πελατεία των υπαρχουσών τακτικών γραμμών για τις οποίες απαιτείται άδεια υποσκάπτοντας έτσι σε μεγάλο βαθμό τη βιωσιμότητά τους;

Είναι διατεθειμένη η Επιτροπή να θέσει τέλος στις πειρατικές αυτές υπηρεσίες τις οποίες ανέχονται τα ενδιαφερόμενα κράτη μέλη και οι οποίες τις γνωστοποιούνται;

Εάν ναι πώς και πότε;

Εάν όχι για ποιο λόγο;

Στο τελευταίο αυτό σημείο, για ποιο λόγο η Επιτροπή δεν ελευθερώνει τις τακτικές γραμμές για τις οποίες απαιτείται άδεια ώστε να ανοίξουν στον ανταγωνισμό εταιρειών που συγκροτούνται στα κράτη μέλη, όταν οι ειδικές τακτικές γραμμές που θεωρούνται τακτικές γραμμές δεν υπόκεινται σε άδεια και μπορούν κατ' αυτόν τον τρόπο να παραβλάψουν τις υφιστάμενες τακτικές γραμμές και να τις υποκαταστήσουν με μια σύμβαση;

(1) ΕΕ L 74, 20.3.1992, σελ. 1.
ΓΡΑΠΤΗ ΕΡΩΤΗΣΗ E-1718/98

υποβολή: Gerhard Hager (NI) προς την Επιτροπή

(29 Μαΐου 1998)

Θέμα: Τέλη ραδιοφωνίας/τηλεοράσεως ORF

Στην Αυστρία πραγματοποιήθηκαν πριν λίγο χρονικό διάστημα ενέργειες κατά των "παράνομων θεατών", δηλαδή ατόμων, που έχουν στην κατοικία τους τηλεοπτική συσκευή, χωρίς να έχουν άδεια λήψεως σήματος.

Σύμφωνα με το αυστριακό δίκαιο όλα τα νοικοκυριά, στα οποία ευρίσκεται μια τηλεοπτική συσκευή ικανή πρός λήψη σήματος, είναι υποχρεωμένα να ζητήσουν την άδεια για τη σχετική λήψη ραδιοτηλεοπτικού σήματος και να καταβάλλουν για όσο διάστημα αυτή ισχύει εισφορά, αλλοιώς αντίθετα θα υποστούν διοικητικές κυρώσεις.

Αυτή η ραδιοτηλεοπτική εισφορά καταβάλλεται, όπως το αναφέρει και το άρθρο 29 του ομοσπονδιακού νόμου για τις εργασίες και τη δημιουργία της ORF, ανεξάρτητα από το πόσο συχνά ή πόσο καλής ποιότητας είναι η εκπομπή ή η λήψη του σήματος.

Υπάρχουν περιοχές στην Αυστρία, στις οποίες δεν είναι δυνατή η λήψη της ORF. Εάν όμως οι εκεί κατοικούντες αυστριακοί λαμβάνουν τηλεοπτικό σήμα άλλων καναλιών με τη βοήθεια δορυφορικών κεραίων, είναι υποχρεωμένοι σύμφωνα με τον αυστριακό νόμο να καταβάλλουν την ανωτέρω εισφορά.

Ποια άποψη έχει η Επιτροπή όσον αφορά το νόμιμο και συμβατό χαρακτήρα της ανωτέρω διάταξης με τις διατάξεις περί ανταγωνισμού του κοινοτικού δικαίου;

Απάντηση του κ.Van Miert εξ ονόματος της Επιτροπής

(24 Ιουνίου 1998)

Το "Πρωτόκολο για το σύστημα δημόσιας ραδιοτηλεόρασης στα κράτη μέλη", το οποίο, όπως συμφωνήθηκε στο Άμστερνταμ, προσαρτήθηκε στη Συνθήκη ΕΚ, επιβεβαιώνει την αρμοδιότητα των κρατών μελών να προσδιορίζουν το στόχο που εξυπηρετεί η υπηρεσία που παρέχεται από τους δημόσιους ραδιοτηλεοπτικούς οργανισμούς και να οργανώνουν τη χρηματοδότησή τους. Επομένως, δεν αποτελεί αρμοδιότητα της Επιτροπής να κρίνει τις εθνικές διατάξεις που αφορούν τα τέλη για την άδεια λήψεως κρατικού ραδιοτηλεοπτικού προγράμματος.

Οι κανόνες περί ανταγωνισμού της Συνθήκης ΕΚ εγγυώνται τον θεμιτό ανταγωνισμό μεταξύ των επιχειρήσεων της Κοινότητας και εφαρμόζονται μόνο στην περίπτωση που επηρεάζεται ή ενδέχεται να επηρεασθεί το ενδοκοινοτικό εμπόριο. Ωστόσο, οι κανόνες περί ανταγωνισμού της Κοινότητας δεν ισχύουν στην περίπτωση πιθανής διάκρισης εις βάρος ατόμων στο πλαίσιο των εθνικών διατάξεων που αφορούν τη φορολογία ή τις άδειες.